夢泉
作者：唐庚
朝代：宋

paragraphs: 入道肯著相，出神得佳泉。
起尋定中境，謾意山之巔。
四人蹋𠿕𧇠，數里聞潺湲。
循聲到巉絕，滿意流甘鮮。
雖深石可數，太察魚難筌。
分爲縞練去，濺作珠璣圓。
一窺宿酲解，三嚥沉疴痊。
恍惚尚疑夢，歡呼欲成顛。
山間短於井，海飲鹹生涎。
那知道在邇，幾作野遺賢。
事固由人興，物爲知已妍。
誰陪濠上遊，諒攜室中天。
雖無十丈花，中有一滴禪。
名酒覺殊勝，宜茶定常煎。
蘭亭羽觴冷，魚腹青筒連。
新文來遠矣，開卷猶潨然。
徑欲抱琴去，臨流聽未全。
不但受以耳，庻幾神者先。
寫爲夢泉操，第入樂府篇。
将前輙復却，萬事付有緣。